**הסכם מס' \_\_\_לאספקת כרטיסי שי לעובדים בחגי ישראל ובמועדים נוספים (הסכם מסגרת)**

**שנערך ונחתם בתל אביב ביום \_\_\_\_\_\_\_ לחודש \_\_\_\_\_\_ בשנת 2019**

|  |  |  |
| --- | --- | --- |
| **בין:** | **חברת נתיבי איילון בע"מ**  בניין עזריאלי ראשונים, שדרות נים 2, קומה 7  ראשון לציון  טלפון: 03-6931219; פקס: 03-6931238.  (להלן: "**נתיבי איילון**" או "**החברה**" או "**המזמינה**") | **מצד אחד;** |
| **לבין:** | **\_\_\_\_\_\_\_\_\_\_\_\_\_\_\_\_\_, ת.ז/ח.פ/ע.מ \_\_\_\_\_\_\_\_\_**  רחוב \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_  \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_  טלפון: \_\_\_\_\_\_\_\_\_\_\_\_\_; פקס: \_\_\_\_\_\_\_\_\_\_\_\_.  (להלן: "**נותן השירותים**") | **מצד שני;** |

|  |  |
| --- | --- |
| **והואיל** | ונתיבי איילון הנה חברה ממשלתית על פי חוק החברות הממשלתיות, התשל"ה-1975, העוסקת, בין השאר, בתכנון ובביצוע של פרויקטים תחבורתיים במטרופולין תל אביב ובמסגרת זו פרסמה את מכרז מס' 6/19 (להלן: "**המכרז**") שעניינו אספקת כרטיסי שי לעובדים בחגי ישראל ובמועדים נוספים (מכרז מסגרת); |
| **והואיל** | ונותן השירותים מצהיר, כי הוא עומד בכל תנאי המכרז, כי יש בידו את כל האמצעים ליתן את השירותים לפי הסכם זה, וכי הוא ואנשי הצוות מטעמו בעלי הרקע המקצועי, הידע, הניסיון, כוח האדם, הכישורים והמומחיות הדרושים, על מנת לבצע את השירותים ואת כל התחייבויותיו לפי הסכם זה ברמה מקצועית גבוהה; |
| **והואיל** | וועדת המכרזים של נתיבי איילון אישרה את התקשרותה של נתיבי איילון עם נותן השירותים ונתיבי איילון מעוניינת להתקשר עם נותן השירותים על בסיס קבלני ושלא במסגרת יחסי עובד-מעסיק, זאת מבלי לגרוע מזכות נתיבי איילון להפסיק את השימוש בשירותי נותן השירותים על פי הסכם זה בכל עת ו/או להשתמש בשירותים בעזרת נותני שירותים אחרים, לפי שיקול דעתה הבלעדי; |
| **והואיל** | ונותן השירותים מעוניין להעניק לנתיבי איילון את שירותיו בתנאים המפורטים בהסכם זה, וכקבלן עצמאי, ונתיבי איילון מסכימה לתנאים אלה. |

**לפיכך הוסכם הוצהר והותנה בין הצדדים כדלקמן:**

# מבוא

## המבוא להסכם זה והנספחים המצורפים לו מהווים חלק בלתי נפרד ממנו.

## מסמכי המכרז והצעת נותן השירותים מהווים חלק בלתי נפרד מהסכם זה ויצורפו כנספחים להסכם זה והם:

## נספח א' – מפרט השירותים;

## נספח ב' – מסמכי המכרז והצעת נותן השירותים;

## נספח ג' – התחייבות נותן השירותים לשמירת סודיות;

## נספח ד' – טופס היעדר תביעות;

## נספח ה' – אישור עריכת ביטוח;

## נספח ו' - הזמנות עבודה שיוזמנו מנותן השירותים על ידי נתיבי איילון;

## כותרות הסעיפים בהסכם זה מובאות לנוחות הקורא בלבד, ולא ישמשו לפרשנות תוכנם של הסעיפים בשום צורה ואופן.

בהסכם זה תהא למונחים דלהלן המשמעות המפורטת בצדם:

|  |  |  |
| --- | --- | --- |
| **"ההסכם"** | - | הסכם זה על כל נספחיו; |
| **"הזמנת עבודה"** | - | הזמנת עבודה, ביחס למטלה, חתומה על ידי מורשי החתימה מטעם נתיבי איילון, וכמוגדר בסעיף 6 להלן; |
| **"המכרז"** | - | מכרז מס' 6/19 לאספקת כרטיסי שי לעובדים בחגי ישראל ובמועדים נוספים (מכרז מסגרת), אותו פרסמה החברה, לרבות כל נספחיו והמסמכים המצורפים אליו; |
| **"הצעת נותן השירותים"** | - | הצעת נותן השירותים כפי שהוגשה למכרז, על כל נספחיה ומסמכיה, לרבות מסמכי ההבהרה; |
| **"השירותים"** | - | שירותי אספקת כרטיסי שי לעבודים בחגי ישראל ובמועדים נוספים, כפי שפורטו במסמכי המכרז, לרבות השירותים המפורטים בחוברת תנאי המכרז, ובמפרט השירותים השירותים המצורף כ**נספח א**' להסכם; |
| "**מאגר ספקי המסגרת**" | - | המאגר בו יכללו כלל ספקי המסגרת אשר יוכרזו על ידי נתיבי איילון כזוכים ויעניקו לה את השירותים נשוא המכרז בהתאם למסמכיו; |

# מהות ההתקשרות

נתיבי איילון מזמינה בזה את מתן השירותים מאת נותן השירותים ונותן השירותים מקבל על עצמו לתת את השירותים, מפעם לפעם בהתאם להזמנות העבודה שיקבל מנתיבי איילון, באופן יעיל ומקצועי ולשביעות רצונה של נתיבי איילון, וזאת בתמורה לתשלומים אשר נתיבי איילון מתחייבת לשלם לנותן השירותים, והכל בהתאם ובכפוף לאמור בהסכם זה.

השירותים יבוצעו ברמה מקצועית מעולה, בהתאם לסטנדרטים ולכללים המקצועיים הטובים ביותר, ובהתאם להוראות כל דין.

# הצהרות והתחייבויות נותן השירותים

## נותן השירותים מצהיר ומתחייב בזאת כדלקמן:

## כי אין כל איסור, הגבלה או מניעה כלשהי, לרבות מכוח דין, חוזה או מסמכי היסוד שלו, להתקשר עם המזמינהבהסכם זה ולבצע את התחייבויותיו על פיו, כי אין כל התחייבות שלו המנוגדת להתחייבויות שנתן על פי הסכם זה וכי אין בחתימתו על הסכם זה או בביצוע התחייבויותיו על פיו משום הפרה של הסכם או התחייבות אחרים כלשהם שלו, וכל דין, וידוע לו, שיחויב לפצות ולשפות את המזמינה בגין כל תביעה ו/או דרישה אשר תוגש כנגדו בקשר עם הפרת הצהרתו זו;

## כי הוא בעל כל האישורים ו/או הרשיונות ו/או ההיתרים הנדרשים על פי כל דין לניהול פעילותו, ובפרט, לביצוע התחייבויותיו על פי ההסכם;

## כי הוא עומד בכל תנאי המכרז, וכי יש בידו את כל האמצעים ליתן את השירותים;

## כי הוא בעל הרקע המקצועי, הידע, הניסיון, הכישורים, המיומנות והמומחיות הדרושים, על מנת לבצע את השירותים ואת כל התחייבויות נותן השירותים לפי הסכם זה ברמה מקצועית גבוהה וביעילות מירבית, לשביעות רצונה של המזמינה, וכן כי הוא ואנשי הצוות שהוצעו על ידו ימלאו את תפקידם בנאמנות ובמסירות, וישתמשו בכישוריהם, ידיעותיהם וניסיונם לתועלת המזמינה ומשרד התחבורה;

## כי כל השירותים שהוא יספק למזמינה יהיו באיכות וברמת דיוק גבוהים, ויעמדו בדרישות כל דין, והוא האחראי לכך שיקויים האמור בסעיף זה;

## כי יעשה את כל ההכנות הדרושות והסידורים שיהיו נחוצים לשם מתן השירותים באופן יעיל, מעולה ולשביעות רצון המזמינה;

## כי יש ברשותו את כל הידע, המתקנים, הציוד והאמצעים הנדרשים לביצוע השירותים והם ימשיכו להיות ברשותו במשך כל תקופת ההסכם ובמהלך מתן השירותים למזמינה;

## כי הוא בדק את כל הטעון בדיקה מוקדמת ביחס למתן השירותים, כי הוא מכיר היטב את הדרישות במסגרת מתן השירותים, והוא מוותר מראש, בויתור בלתי חוזר, על כל טענה ו/או דרישה ו/או תביעה ו/או השגה אחרת כלשהי כלפי המזמינה בקשר עם האמור לעיל;

## כי על סמך בדיקותיו כאמור, התמורה (כהגדרתה בסעיף 10) היא מלאה והוגנת, וראויה לכל התחייבויותיו על פי הסכם זה;

## כי בכל פעולותיו, הוא לא יפר זכויות יוצרים של אחר ולא יגרום למזמינה להפר זכויות יוצרים של אחר. הפר נותן השירותים את הוראות סעיף זה, ישפה את המזמינה ו/או את משרד התחבורה בגין כל נזק ו/או הפסד ו/או הוצאה שייגרמו להם, לרבות הוצאות משפט ושכ"ט עו"ד, וזאת מיד עם דרישה ראשונה של המזמינה;

## כי ידוע לו שהמכרז והסכם זה הינם הסכם מסגרת, לפיו כל התחייבויותיה של נתיבי איילון הינה לכלול את נותן השירותים במאגר ספקי המסגרת, ושאין ולא תהיה לו כל זכות מוקנית להיקף התקשרות מינימאלי כלשהו, וכן כי אין ולא תהיה לו, והוא מוותר, באופן בלתי חוזר, ומתחייב שלא להעלות כל טענה ו/או דרישה ו/או תביעה כנגד נתיבי איילון בקשר עם חלוקת העבודה בין נותני השירותים שיכללו במאגר ספקי המסגרת ובכלל זה ביחס למטלות העבודה שיוטלו מעת לעת על ידי נתיבי איילון לנותני השירותים שיכללו במאגר ספקי המסגרת;

## כי ידוע לו שנתיבי איילון אינה מחויבת להזמין ממנו את קבלת השירותים או חלק מהם והיא רשאית לפרסם פניות נוספות ו/או מכרזים נוספים ו/או להתקשר עם גורמים אחרים, בין שהגישו הצעות למכרז ובין שלא, לשם קבלת השירותים, או חלק מהם;

## כי הוא, וכל אנשי הצוות שיפעלו מטעמו לצורך מתן השירותים, יפעלו בנאמנות כלפי נתיבי איילון ותוך שמירה מלאה על האינטרסים שלה;

## כי ידוע לו שהחברה וכל מי שימונה על ידי החברה, רשאים לבדוק, בכל עת, את תפקודו ו/או את תפקוד אנשי הצוות מטעמו, ועל נותן השירותים לאפשר זאת ללא כל הגבלה, וכן כי אם ייקבע על ידי הבודק מטעם החברה כי תפקוד נותן השירותים אינו תקין, תהא קביעתו סופית ונותן השירותים יתבקש לשפר את הליקויים שנתגלו;

## כי הוא ואנשי הצוות שיפעלו מטעמו מתחייבים להישמע להוראות החברה בכל הנוגע למתן השירותים והתחייבויותיו הקשורות בהסכם זה לרבות לוחות זמנים, וכי הוא ואנשי הצוות מטעמו מתחייבים לדווח על שירותיהם ופעילותיהם בהתאם לדרישות החברה;

## כי הוא מתחייב שלא לחייב בכל צורה שהיא את החברה בכל התחייבות כספית או משפטית בלא לקבל על כך אישור מפורט מראש ובכתב מהחברה;

## כי הוא לא יוכל בשום מקרה לבקש ו/או לקבל בבית משפט ו/או בבית הדין ו/או בפני כל גורם שהוא צווי ביצוע, ו/או צווי עשה ו/או צווי מניעה ו/או צווים זמניים או קבועים בקשר לכל עבודת נותן השירותים נשוא ההסכם;

## כי הוא מנהל פנקסי חשבונות וכל רישום ו/או דיווח על פי פקודת מס הכנסה [נוסח חדש], התשכ"א-1961 וחוק מס ערך מוסף, תשל"ו – 1975, והוא מתחייב להמציא למזמינה, בכל עת שיידרש לכך, אישור בדבר קיום האמור לעיל על ידו, או לחלופין - אישור כי הוא פטור מלעשות כן. אישור כאמור ייערך על ידי פקיד מורשה כהגדרתו בחוק עסקאות גופים ציבוריים, תשל"ו – 1976, או על ידי רואה חשבון;

## כי כל הצהרותיו אשר היוו חלק מהצעתו למכרז עומדות בתוקפן וידוע לו שהן מהוות יסוד להתקשרות בהסכם זה. על נותן השירותים להודיע לנתיבי איילון באופן מיידי על כל שינוי שחל באמיתות הצהרותיו במסגרת המכרז, ונתיבי איילון תהא רשאית לשקול את המשך ההתקשרות על פי הסכם זה בהתאם למהות השינוי. לא יודיע נותן השירותים לנתיבי איילון על שינוי נסיבות כאמור יהווה הדבר הפרה יסודית של ההסכם;

## כי, מבלי לגרוע מהאמור לעיל, ידוע לו שנתיבי איילון מתקשרת עימו בהסכם זה בהסתמך על מצגיו, הצהרותיו והתחייבויותיו המפורטים בהסכם זה, וכי כל אי-דיוק במצגיו והצהרותיו ו/או אי קיום איזו מהתחייבויותיו על פי הסכם זה, יהוו הפרה יסודית של ההסכם.

# הסכם מסגרת

## מובהר בזאת, כי על אף האמור בכל מקום אחר בהסכם זה ו/או במסמכי המכרז, נתיבי איילון איננה ולא תהיה מחויבת להזמין במסגרת ההסכם את הזמנות בהיקף כלשהו, אלא בהתאם לצרכיה ועל פי שיקול דעתה הבלעדי בלבד.

## בכל מקום בהסכם בו מופיע סכום כלשהו עבור הסכם זה, ייחשב סכום כאמור כאומדן בלתי מחייב בלבד, ונותן השירותים מתחייב שלא להעלות כנגד נתיבי איילון כל טענה ו/או דרישה ו/או תביעה לזכאות להיקף שירותים או לסכום כאמור בקשר עם ביצוע ההסכם ו/או לכל טענה אחרת בדבר זכות מוקנית לביצוע שירותים לפי ההסכם בסכום מינימום כלשהו.

## היקף השירותים המשוער ייקבע ע״י המסגרת התקציבית העומדת למתן השירותים וצרכי החברה, כפי שיוגדר מעת לעת.

## הוראות סעיף 4 זה לעיל תגברנה על כל הוראה אחרת המופיעה במסמכי המכרז ו/או בהסכם זה.

# השירותים

## נותן השירותים יעניק למזמינה את השירותים, וזאת בהתאם למפרט השירותים המצורף כ**נספח א'** להסכם זה ובהתאם להנחיות ולדרישות המזמינה כפי שתועברנה מעת לעת לנותן השירותים, לתוכניות העבודה שתאושרנה ו/או תקבענה על ידי החברה ולהוראות הסכם זה.

# הזמנת עבודה ופיצול השירותים

## בהתאם לצרכיה תוציא נתיבי איילון מפעם לפעם הזמנת עבודה בכתב לנותן השירותים. בהזמנת עבודה תפרט נתיבי איילון את הפרטים הנוגעים להזמנה המבוקשת וכן הנחיות מיוחדות שתהיינה לפי שיקול דעתה המקצועי (להלן: "**הזמנת עבודה**").

## הזמנה לא תחייב את נתיבי איילון, זולת אם ניתנה בכתב, כשהיא חתומה על ידי מורשי החתימה של נתיבי איילון.

## מובהר, כי אין בכל האמור בהסכם זה כדי לחייב את נתיבי איילון בהזמנת היקף שירותים כלשהו מנותן השירותים במהלך תקופת ההסכם או תקופות ההארכה ונותן השירותים מתחייב שלא להעלות כנגד נתיבי איילון כל טענה, דרישה או תביעה בקשר עם היקף השירותים שהזמינה ממנו נתיבי איילון בתקופת ההסכם או בתקופות ההארכה כאמור.

## נותן השירותים מצהיר כי ידוע לו שנתיבי איילון רשאית לחלק את מתן השירותים לפי תנאי המכרז בין מספר נותני שירותים, לפי שיקול דעתה המוחלט, וכי בחתימתו על הסכם זה הוא מוותר, ומתחייב שלא להעלות כל טענה כנגד נתיבי איילון בקשר עם חלוקת השירותים בין מספר נותני שירותים ו/או חלוקת ההזמנות בין מספר נותני שירותים, ככל שנתיבי איילון תבחר לעשות כן.

# דרישות כח אדם

## לצורך מתן השירותים, יכלול צוות העבודה של נותן השירותים, בכל עת, אנשי מקצוע מעולים ובעלי נסיון במתן שירותים מהסוג הדרוש על פי מסמכי המכרז ובכלל זה ההסכם, בהרכב ובמספר כנדרש לביצוע התחייבויותיו של נותן השירותים על פי ההסכם באופן המיטבי (להלן: "**אנשי הצוות**").

## מובהר כי החברה תהא רשאית להורות על החלפת מי מבין אנשי הצוות של נותן השירותים או על הרחקה, באופן מיידי, של מי מבין אנשי הצוות, ממתן השירותים לחברה, בכל עת ועל פי שיקול דעתה הבלעדי, ומבלי שתישא בגין כך כל אחריות כלפי נותן השירותים ו/או אנשי הצוות. פעלה החברה כאמור בסעיף זה, מתחייב נותן השירותים להעמיד איש צוות חלופי, והכל בכפוף לקבלת אישור החברה מראש.

## נותן השירותים מתחייב לשלם לאנשי הצוות שיועסקו על ידו את מלוא תמורתם ושכרם, לרבות זכויותיהם הסוציאליות הנדרשות, והכל בהתאם להוראות כל דין.

## האמור בסעיף 7 זה לעיל הנו מעיקרי ההסכם, והפרתו תיחשב כהפרה יסודית של ההסכם.

# הוראות ושינויים

## נותן השירותים לא יהיה רשאי להכניס כל שינוי בשירותים, אלא לאחר אישורה המפורש בכתב של נתיבי איילון. הכניס נותן השירותים שינויים שלא נדרשו בשירותים, תהיה נתיבי איילון רשאית, על פי שיקול דעתה הבלעדי, שלא לשלם בגין ביצועם של שינויים אלה.

## נתיבי איילון רשאית להורות על כל שינוי בשירותים, כולם או מקצתם, ועל נותן השירותים לבצע כל שינוי כאמור.

## הוראת שינויים, כמפורט בסעיף זה לעיל, לא תחייבנה את נתיבי איילון, זולת אם ניתנה בכתב, כשהיא חתומה על ידי מורשי החתימה של נתיבי איילון.

# תקופת ההסכם

## תקופת ההסכם עם נותן השירותים הנה תקופה של 12 חודשים מהמועד בו חתם נותן השירותים הראשון על נוסח הסכם זה עם נתיבי איילון ונכנס לתוך מאגר ספקי המסגרת, דהיינו – החל מיום \_\_\_\_\_\_\_\_\_ ועד ליום \_\_\_\_\_\_\_\_\_\_\_\_\_ (להלן: "**תקופת ההסכם**"). לנתיבי איילון, לפי שיקול דעתה הבלעדי, תהיה האופציה להאריך את תקופת ההסכם ב-4 תקופות נוספות, בנות 12 חודשים כל אחת (להלן: "**תקופות האופציה**"). בתקופות האופציה יחולו הוראות ההסכם במלואן.

## מובהר, כי נתיבי איילון תהא רשאית, על פי שיקול דעת הבלעדי, ובלא שתצטרך לנמק החלטתה, להאריך את תקופת ההסכם רק עם חלק מנותני השירותים שנכללו במאגר ספקי המסגרת, בעוד שביחס לחלקם תקופת ההסכם לא תוארך, ונותן השירותים מוותר בזאת מראש על כל טענה, דרישה או תביעה בעניין זה.

## על אף האמור לעיל, מובהר בזאת, כי נתיבי איילון תהיה רשאית להביא לסיומו של הסכם זה, בהודעה מראש ובכתב שתימסר לנותן השירותים 30 (שלושים) ימים מראש, וזאת מכל סיבה שהיא. למען הסר ספק מובהר כי במקרה של סיום ההסכם כאמור לעיל, לא יהיה זכאי נותן השירותים לכל פיצוי ו/או תשלום כלשהו, מלבד התמורה בגין השירותים שבוצעו על ידי אנשי הצוות בפועל עד למועד סיום ההסכם בפועל והוא מוותר מראש ומתחייב שלא להעלות כל טענה שהיא כנגד המזמינה בקשר עם סיום ההסכם.

## מובהר בזאת, כי המזמינה תהא רשאית להורות, מעת לעת, על הפסקה זמנית במתן השירותים ו/או להורות על צמצום בהיקף השירותים, לרבות ביטול חלק מהשירותים המפורטים במסמכי המכרז, והכל על פי שיקול דעתה הבלעדי ובהתאם לצרכיה בקבלת השירותים נשוא הסכם זה. הורתה המזמינה על הפסקה זמנית כאמור, לא יהיה זכאי נותן השירותים לתמורה בגין התקופה שבה הופסק מתן השירותים.

## עם סיום תקופת ההסכם או תקופות האופציות מכל סיבה שהיא, ימסור נותן השירותים לחברה את כל תוצרי השירותים כהגדרתם להלן, ובכלל זה כל המידע וכל המסמכים שקיבל מהחברה ו/או הכין בקשר עם מתן השירותים, בתוספת הצהרה בכתב, כי לא השאיר ברשותו או ברשות צד ג' כלשהו מסמכים כאמור, בכל מדיה שהיא, לרבות מדיה מגנטית, במקור או בהעתק.

## עם סיום תקופת ההסכם או תקופות האופציות מכל סיבה שהיא, מתחייב נותן השירותים לבצע חפיפה ולמסור את דבר עבודתו ופרטיה לחברה ו/או לכל גורם אחר שיבוא במקומו מטעם החברה בנאמנות ובמסירות בהתאם להוראות החברה, להנחיותיה ותוך שיתוף פעולה מלא עימה.

# התמורה

## התמורה לה יהיה זכאי נותן השירותים בגין כל הזמנת עבודה אשר תועבר לידו על ידי נתיבי איילון כאמור לעיל ובכפוף למילוי מלוא התחייבויותיו של נותן השירותים לשביעות רצונה של המזמינה בהתאם לתנאי ההזמנה, תחושב לפי הסכום הנקוב בתו השי לאחר החלת ההנחה המוצעת בשיעור %\_\_\_ (בהתאם להצעת נותן השירותים למכרז) (להלן: **"הנחת נותן השירותים"**) בכפולת מספר תווי השי שסופקו בהזמנה.

## למען הסר ספק מובהר, כי התמורה הינה התמורה הסופית אשר תשולם לנותן השירותים והיא כוללת בתוכה את מלוא רכיבי השירותים (לרבות הנלווים ו/או העקיפים) נשוא התקשרות זו, כמפורט במסמכי המכרז, ובכלל זה: הוצאות תקורה, התייקרויות, הוצאות משרדיות ו/או כלליות, עלות אספקת ציוד, עלויות רישיונות לשימוש בתוכנות, שכר עובדי ו/או מועסקי נותן השירותים (לרבות מלוא ההוצאות הסוציאליות בגינם), וכן כל הוצאה נוספת ו/או אחרת, מכל מין וסוג שהוא.

## למען הסר ספק, מובהר כי נותן השירותים לא יהיה זכאי לכל תמורה ו/או תשלום נוסף בגין/או בקשר עם מתן השירותים נשוא הסכם זה מעבר לאמור.

## בסיום כל הזמנה שתוזמן מנותן השירותים ובגינה מתבקש על ידו תשלום, על נותן השירותים להגיש לנתיבי איילון חשבון מפורט אודות השירותים שבוצעו על ידו ובגינם מתבקש התשלום.

## בכפוף לאישור ביצוע העבודה ולאישור החשבון המפורט שהוגש על ידי נותן השירותים לנתיבי איילון כאמור על ידי נתיבי איילון, תשלם נתיבי איילון לנותן השירותים את סכום החשבון ביום ה- 10 או ה- 25 לחודש, המוקדם מביניהם, ובתנאי שחלפו 45 יום מיום הגשת החשבון על ידי נותן השירותים למזמינה, וכנגד קבלת חשבונית מס כדין.

## התאריך הקובע לצורך הגשת החשבון הוא תאריך חותמת קבלת החשבון על ידי איש הקשר האחראי על ביצוע השירותים מטעם המזמינה. התמורה תשולם לאחר ניכוי מס במקור כדין, אלא אם ימציא נותן השירותים למזמינה אישור כדין בדבר פטור מניכוי במקור.

## תנאי לביצוע התשלום החשבון האחרון המבוקש על ידי נותן השירותים יהיה העברת טופס היעדר תביעות לנתיבי איילון, בנוסח המצורף כ**נספח ד'** להסכם זה, כשהוא חתום על ידי נותן השירותים.

## למען הסר ספק, מודגש בזה, כי המזמינה תהא רשאית לקזז כנגד כל סכום המגיע לנותן השירותים ממנה, כל סכום המגיע לה מאת נותן השירותים על פי הסכם זה ו/או על פי כל דין, לרבות מקדמות ו/או מפרעות, וכן כל סכום שהועבר לנותן השירותים או שולם לו בטעות, או כל סכום שנותן השירותים חייב בהם את החברה בניגוד לאמור בהסכם, וחתימת נותן השירותים על הסכם מהווה הסכמה מטעמו ללא שיהא צורך בהודעה נוספת כלשהי לניכוי או לעיכוב או לקיזוז כלשהו מטעם החברה.

## החברה תהא רשאית להפחית או לקזז מתשלום התמורה כאמור בהסכם זה, אם יסתבר כי ביצוע השירותים היה לקוי. זכותה של החברה אינה מוגבלת רק לתמורה בגין ההסכם, אלא לכל תמורה שמגיעה ו/או עשויה להגיע לנותן השירותים מהחברה.

## העדר יחסי עובד-מעסיק

## מוסכם, כי יחסי הצדדים על פי הסכם זה יסודם ביחסי נותן-מקבל שירותים. בין הצדדים לא יחולו יחסי עובד-מעסיק ולא יהיו ביניהם כל חובות וזכויות המקובלים בין מעסיק לעובד.

## בעקבות היות נותן השירותים עוסק בפני עצמו, מאחר שברצון נותן השירותים להישאר עצמאי בניהול עסקיו ומאחר ובכפוף לאמור בהסכם זה נותן השירותים חופשי להתקשר עם לקוחות אחרים למתן שירותים על ידו, נותן השירותים מוותר בזאת על כל טענה ו/או דרישה הנובעת מיחסי עובד-מעסיק בינו לבין המזמינה ומצהיר כי ידועה לו המשמעות המשפטית והעובדתית הנובעת מויתור זה.

## נותן השירותים מתחייב כי לא יתבע את המזמינה בעילה כלשהי שעניינה יחסי עובד-מעסיק בינו לבין המזמינה ו/או המדינה, וכי אם למרות התחייבותו יעשה כן, או אם תחולנה על המזמינה הוצאות נוספות מעבר לאמור בהסכם זה, הנובעות מקביעה כי שררו יחסי עובד-מעסיק בין המזמינה לבין נותן השירותים ו/או עובדיו ו/או המועסקים על ידו במהלך תקופת ההסכם על פי הסכם זה – אזי, יחויב נותן השירותים לשפות את המזמינה לפי דרישתה הראשונה לכך, על כל הוצאה שתגרם לה בגין או בקשר עם התביעה כאמור, לרבות שכ"ט.

## מבלי לגרוע מהאמור לעיל, היה ומסיבה כלשהי ייקבע על ידי רשות מוסמכת, לרבות על ידי גוף שיפוטי, כי נותן השירותים ו/או מי מעובדיו ו/או מי מטעמו הינו עובד של המזמינה, או כי הוא ו/או מי מעובדיו ו/או מי מטעמו זכאי לזכויות כשל עובד, או אם תחולנה על המזמינה הוצאות נוספות מעבר לאמור בהסכם זה, הנובעות מקביעה כי שררו יחסי עובד-מעסיק בינה לבין נותן השירותים ו/או מי עובדיו ו/או מי מטעמו במהלך תקופת ההתקשרות על-פי הסכם זה, יחולו ההוראות הבאות:

### במקום התמורה ששולמה לנותן השירותים מתחילת ההתקשרות שבין הצדדים תבוא תמורה מופחתת (ברוטו) בשיעור של 40% מהתמורה ששולמה בפועל, ויראו את נותן השירותים, במקרה כזה, כזכאי אך ורק לתמורה המופחתת (ברוטו) רטרואקטיבית ממועד תחילת ההתקשרות שבין הצדדים (קרי, לתמורה בת 60% מהתמורה אשר שולמה בפועל).

### על נותן השירותים יהיה להחזיר למזמינה כל סכום ששולם ממועד תחילת ההתקשרות ואשר שולם מעל לתמורה המופחתת, וזאת בצמוד למדד המחירים לצרכן (לעניין סעיף זה, "מדד הבסיס" – המדד הידוע במועד כל תשלום; "המדד החדש" – המדד הידוע במועד ההחזר בפועל) ועם הפרשי ריבית חודשית צמודה בשיעור 4% לשנה.

### מבלי לגרוע מכל זכות העומדת לה, המזמינה תהיה רשאית לקזז סכומים עודפים אלה כנגד כל סכום שיגיע ממנה לנותן השירותים או למי שיבוא מכוחו.

## נותן השירותים בלבד יישא בכל התשלומים להם זכאים עובדיו ו/או מי מטעמו המועסקים על ידו במתן השירותים למזמינה, ובכלל זה תשלומי מס הכנסה, ביטוח לאומי וכל תשלום אחר נוסף שחל או יחול על נותן השירותים בגין העסקת עובדים ו/או עוזרים ותנאי העסקתם מתוקף דיני העבודה במדינת ישראל ו/או דיני המדינה החלים על נותן השירותים במדינתו, לרבות פיצויי פיטורים, חופשה, הפרשות לקופות גמל, קרנות פנסיה, דמי נסיעה, הבראה, החזרי הוצאות מכל סוג, הודעה מוקדמת או פדיונה או בגין כל תנאי סוציאלי אחר ותשלומים סוציאליים נוספים כקבוע בכל דין.

## מובהר בזאת, כי התמורה אשר תשולם לנותן השירותים על פי הסכם זה, נקבעה על סמך ההנחה, המבוססת על האמור לעיל, כי הינה כוללת את מלוא התשלומים להם זכאי ו/או יהא זכאית נותן השירותים על פי הסכם זה. נותן השירותים הוא האחראי הבלעדי לביצוע כל התשלומים וכל הניכויים שיש לעשותם על פי כל דין, ועליו בלבד חלה האחריות לתשלום כל התשלומים המנויים לעיל.

## מוסכם ומותנה כי אין בזכויותיה של המזמינה לפי הסכם זה, לרבות זכויותיה לפקח ו/או לבקר את השירותים הניתנים על נותן השירותים, כדי ליצור יחסי עובד-מעסיק בין המזמינה לבין נותן השירותים.

## האמור בסעיף זה, על כל סעיפי המשנה שבו, הנו מעיקרי ההסכם, והפרתו תיחשב כהפרה יסודית של ההסכם.

# אחריות ושיפוי

## נותן השירותים מתחייב לבצע את העבודות הכרוכות במתן שירותיו בנאמנות וברמה מקצועית גבוהה והוא יהיה האחראי הבלעדי לטיב השירותים המסופקים על ידו.

## אישור המזמינה לשירותים, בכללותם או בחלקם, אין בו כדי לשחרר את נותן השירותים מאחריותו המקצועית המלאה, ואין באישור האמור כדי להטיל על המזמינה אחריות כלשהי בקשר עם טיב השירותים.

## מבלי לגרוע מכל הוראה אחרת בהסכם זה ו/או מכל דין, נותן השירותים יהיה האחראי הבלעדי לכל אבדן, פגיעה, נזק או הפסד ככל שיגרמו למזמינה (לרבות למי מעובדיה) או לצד ג' כלשהו תוך כדי ו/או בקשר עם ביצוע השירותים על ידו ו/או כתוצאה ממעשה ו/או מחדל כלשהם של נותן השירותים ו/או מי מטעמו.

## מבלי לגרוע מכל הוראה אחרת בהסכם זה ו/או מכל דין, נותן השירותים מתחייב לשפות את המזמינה, מיד עם דרישתה הראשונה, בגין כל דרישה ו/או טענה ו/או תביעה שתוגש נגד המזמינה בשל אובדן, פגיעה או נזק או הפסד כאמור בסעיף 11.3 לעיל, וכן בגין כל ההוצאות שהמזמינה נשאה בהן או עלולה לשאת בהן בקשר לכך כאמור (לרבות הוצאות משפט ושכ"ט עו"ד), והכל מבלי לגרוע מזכויות המזמינה על פי הסכם זה ו/או על פי כל דין לכל תרופה או סעד אחרים ובלבד שהמזמינה הודיעה לנותן השירותים בהקדם על קבלת תביעה ואפשרה לו ליטול חלק בהגנה מפניה.

## מבלי לגרוע מהאמור בסעיף זה, מוסכם בזאת כי ככל שיתקבל אישור החברה להעסקת קבלני משנה, יחולו כל הוראות הסכם זה, בנוסף לנותן השירותים, גם עליהם.

## אין באמור בסעיף זה כדי לפטור את נותן השירותים מהחובות החלות עליו בביצוע עבודתו על פי כל דין, ואין לפרש את האמור בהם כויתור של המזמינה על כל זכות או סעד המוקנים לה כדין.

## האמור בסעיף זה, על כל סעיפי המשנה שבו, הנו מעיקרי ההסכם, והפרתו תיחשב כהפרה יסודית של ההסכם.

# ביטוח

## מבלי לגרוע מאחריות נותן השירותים על פי הסכם זה ועל פי כל דין, מתחייב נותן השירותים כי לפני תחילת מתן השירותים על ידו ובמשך כל תקופת ההסכם יהיו בידיו פוליסות ביטוח תקפות שהוצאו על חשבונו, על שמו ועל שם נתיבי איילון, הכל כמפורט באישור עריכת הביטוח המצורף להסכם זה ומהווה חלק בלתי נפרד ממנו ומסומן כ**נספח ה'** להסכם זה (להלן: "**אישור** **עריכת הביטוח**").

## ללא צורך בכל דרישה מצד נתיבי איילון, מתחייב נותן השירותים להמציא לידי נתיבי איילון, לפני תחילת עבודתו, את אישור עריכת הביטוח, כשהוא חתום על ידי המבטח.

## נותן השירותים מצהיר כי ידוע לו שהמצאת אישור עריכת הביטוח כאמור הינה תנאי מתלה ומקדמי לתחילת ביצוע השירותים ונתיבי איילון תהיה זכאית למנוע ממנו להתחיל בביצוע הסכם זה כל עוד האישור האמור לא הומצא לה לפני מועד תחילת ביצוע השירותים.

## אי המצאת אישור עריכת הביטוח במועד, כאמור בסעיף 12.1 לעיל, לא תפגע בהתחייבויות נותן השירותים על פי הסכם זה, לרבות בכל הנוגע לתשלום פיצויים בגין אי עמידה בתנאי הסכם זה.

## נתיבי איילון רשאית לבדוק את אישור עריכת הביטוח שיומצא על ידי נותן השירותים כאמור בסעיף 12.1 לעיל ונותן השירותים מתחייב לפעול לביצוע כל שינוי או תיקון שיידרש על מנת להתאימו להתחייבויותיו על פי סעיף זה. נותן השירותים מצהיר כי זכות הביקורת של נתיבי איילון ביחס לאישור הביטוח כאמור וזכותה של נתיבי איילון להורות על תיקון ביטוחי נותן השירותים כמפורט לעיל, אינה מטילה על נתיבי איילון או מי מטעמה כל חובה וכל אחריות שהיא בכל הקשור לאישור הביטוח כאמור, טיבו, היקפו ותוקפו ואין בה לגרוע מכל חבות המוטלת על נותן השירותים על פי הסכם זה.

## נותן השירותים מתחייב למלא אחר תנאי פוליסות הביטוח הנערכות על ידו, לשלם את דמי הביטוח במלואם ובמועדם, ולוודא כי ביטוחיו יחודשו מעת לעת לפי הצורך ויהיו בתוקף במשך כל תקופת ההסכם.

## למרות האמור לעיל, נותן השירותים מתחייב שהפוליסה לביטוח אחריות מקצועית (סעיף 1 בטופס אישור עריכת הביטוח) תחודש ברצף לתקופה שלא תפחת מ-3 שנים מיום סיום מתן השירותים.

## לא יאוחר מ-15 ימים לפני מועד תום כל תקופת ביטוח מתחייב נותן השירותים להפקיד בידי נתיבי איילון אישור ביטוח חדש כאמור בסעיף 12.1 לעיל בגין הארכת תוקפו לשנה נוספת.

## נותן השירותים מתחייב לחזור ולהפקיד את אישור הביטוח במועדים הנקובים, מדי כל שנת ביטוח כל עוד הסכם זה תקף וזאת אף אם תוקפו הפורמלי פג אולם הוא ממשיך להתקיים בפועל.

## למען הסר ספק, מוסכם בזאת כי קביעת גבול האחריות כמפורט באישור עריכת הביטוח, הינה בבחינת דרישה מזערית המוטלת על נותן השירותים שאינה פוטרת אותו ממלוא חבותו לפי הסכם זה. על נותן השירותים לבחון את החשיפה לחבות ולקבוע את גבולות האחריות בהתאם. נותן השירותים מצהיר ומאשר כי הוא יהיה מנוע מלהעלות כל טענה ו/או דרישה כלפי נתיבי איילון ו/או מי מטעמה בכל הקשור לגבולות האחריות המזעריים כאמור.

## אם לדעת נותן השירותים יש צורך בעריכת ביטוח נוסף ו/או משלים לביטוחי נותן השירותים המפורטים באישור הביטוח, מתחייב נותן השירותים לערוך ולקיים את הביטוח הנוסף ו/או המשלים כאמור. בכל ביטוח נוסף או משלים לביטוחי נותן השירותים כאמור, יכלל סעיף בדבר ויתור על זכות תחלוף כלפי נתיבי איילון (לעניין ביטוחי רכוש) ושם המבוטח יורחב לכלול את נתיבי איילון (לעניין ביטוחי חבויות), בכפוף להרחבת "חבות צולבת".

## הפרת סעיף זה על כל תנאיו מהווה הפרה יסודית של הסכם זה.

# הבעלות בתוצרי השירותים, במסמכים ובמידע

## כל מסמך, לרבות עיבודים שונים, חומרים וחומרי עזר, מפרטים, חוברות, מצגות, תוכניות, תרשימים, חידושים, פיתוחים, המצאות, פטנטים, צילומים, העתקים, וכן כל יתר תוצרי השירותים, לרבות תוצרי הביניים, או מידע שיוכן על ידי נותן השירותים ו/או יתקבל אצל נותן השירותים בקשר עם השירותים (להלן: "**תוצרי השירותים**" או "**המסמכים**") יהיו בבעלות המזמינה ויהוו רכושה הקנייני הבלעדי של המזמינה ויועברו לחזקתה מיד עם דרישתה, ולא תהיה לנותן השירותים ו/או מי מטעמו כל טענה ו/או תביעה ו/או דרישה כלפי המזמינה ו/או מי מטעמה בנוגע לכך ו/או כל זכות עיכבון במסמכים, וזאת גם כאשר קיימים חילוקי דעות בין הצדדים בכל נושא שהוא; נותן השירותים מתחייב להשיב על כל מסמך או חפץ הנוגע לחברה שנמצא ברשותו ו/או ברשות מי מטעמו תוך 7 ימים מיום שהומצאה לו דרישה לעשות כן.

## לעניין זה "**מסמך**" – לרבות נתונים שנשמרו על מדיה מגנטית ו/או על כל מדיה אחרת. מובהר בזאת כי גם מסמכים הנמצאים בידי צד ג' אחר כלשהו, שייכים למזמינה בלבד.

## מבלי לגרוע מהאמור, נותן השירותים מאשר ומתחייב בזה כי המזמינה תהיה זכאית לעשות כל שימוש לפי שיקול דעתה בתוצרי השירותים ובין היתר להעבירם לכל גורם שהוא (לרבות משרד התחבורה) ולכל מטרה אחרת, ובכלל זה: שינוי המסמכים ו/או עשיית כל שימוש אחר לפי שיקול דעתה הבלעדי, זאת ללא כל צורך בבקשת רשות מנותן השירותים ומבלי שנותן השירותים יהיה זכאי לקבלת כל תמורה או תוספת תמורה בגין השימוש האמור.

## מובהר כי בכל מקרה בו תבחר המזמינה להעביר ביצועה של הזמנה כלשהי שנמסרה לנותן השירותים לגורם אחר, נותן השירותים מתחייב לסייע כמיטב יכולתו לשם העברת הפעילות ו/או הידע ו/או תוצרי השירותים כהגדרתם בהסכם זה, לכל גורם אחר בתוך תקופה שלא תעלה על ארבעה עשר (14) ימים, וזאת בהתאם להוראותיה של המזמינה ועל פי שיקול דעתה הבלעדי.

## מבלי לגרוע מהאמור לעיל, מוצהר ומובהר בזאת כי למזמינה זכות בלעדית והיא תהיה בעלת זכות היוצרים הבלעדית וזכויות אחרות מכל סוג שהוא, בין זכויות קניין רוחני ובין רשיונות שימוש, סימני מסחר וכיוצ"ב המוקנים על פי כל דין בכל מסמך (לרבות פיסי או מדיה מגנטית) או חוות דעת או נכס רוחני שייערך על ידי נותן השירותים או בהסתמך על ייעוץ שיינתן על ידי נותן השירותים ו/או על ידי ידי צדדים שלישיים בקשר עם הסכם זה. נותן השירותים מתחייב לנקוט בכל הפעולות כפי שיידרש על ידי המזמינה על מנת לרשום זכויות כאמור על שם המזמינה ועל פי כל דין.

## עם סיום הסכם זה מכל סיבה שהיא, ימסור נותן השירותים למזמינה בתוך 14 ימים, את כל האורגינלים ואת ההעתקים של כל המסמכים שברשותו והקשורים לשירותים, בתוספת הצהרה בכתב, כי לא השאיר ברשותו או ברשות אדם אחר מסמכים במקור או בהעתק. נותן השירותים לא יהא זכאי לשום תשלום מעבר לאמור בהסכם זה בעד השירותים האמורים בסעיף זה או בעד עדכון המסמכים.

## האמור בסעיף זה, על כל סעיפי המשנה שבו, הנו מעיקרי ההסכם, והפרתו תיחשב כהפרה יסודית של ההסכם.

# שמירת סודיות

## נותן השירותים מתחייב, ללא הגבלה בזמן, כי הוא ישמור בסוד, וכי הוא לא יעביר בכל דרך שהיא, לא יעניק בתמורה או שלא בתמורה ולא ימסור, יפרסם, יגלה, יעתיק או ישתמש שלא בהקשר למתן השירותים ולקיום התחייבויותיו לפי הסכם זה, וכן שלא יביא לידיעת כל אדם, למעט המזמינה, וכן למעט עובדי נותן השירותים או מי מטעמו אשר הדבר דרוש להם לצורך מתן השירותים בהתאם להסכם זה, כל ידיעה, מידע, מסמך (כהגדרתו בסעיף 13.1 לעיל) וכל חומר אחר שהגיע או שיגיע אליו במלואו או בחלקו בקשר עם הסכם זה או בקשר עם מתן השירותים, בין בטרם ביצוע ההסכם, בין במהלכו ובין לאחר ביצועו.

## מבלי לגרוע מהאמור בסעיף 14.1 לעיל, מתחייב נותן השירותים לחתום בעצמו ולהחתים כל מי מטעמו שיש לו גישה למידע הקשור להסכם זה, על כתב התחייבות לשמירת סודיות, בנוסח המצורף כ**נספח ג'** להסכם זה, לפיו יתחייב, ללא הגבלה בזמן, כי הוא ישמור בסוד, וכי הוא לא יעביר בכל דרך שהיא, לא יעניק בתמורה או שלא בתמורה ולא ימסור, יפרסם, יגלה, יעתיק או ישתמש שלא בהקשר למתן השירותים ולקיום התחייבויותיו לפי הסכם זה, וכן שלא יביא לידיעת כל אדם, למעט המזמינה, עובדיה ומי מטעמה, וכן למעט נותן השירותים, עובדיו ומי מטעמו אשר הדבר דרוש להם לצורך ביצוע ההסכם, כל ידיעה, מידע, מסמך וכל חומר אחר שהגיע או שיגיע אליו במלואו או בחלקו בקשר עם הסכם זה או בקשר עם מתן השירותים, בין בטרם ביצוע ההסכם, בין במהלכו ובין לאחר ביצועו.

## למען הסר ספק, מוצהר בזה כי האמור לעיל חל על נותן השירותים ועל מי מטעמו גם לאחר תום תוקפו של ההסכם.

## נותן השירותים מתחייב בזה שלא להעביר כל חומר ו/או מידע שהגיע לידיו תוך כדי עבודתו עבור החברה ו/או איזה מבין תוצרי השירותים לכל גורם, לרבות הגורמים הקשורים לחברה, ואף לא להפיצם לנותני שירותים אחרים של החברה, אלא באמצעות החברה או על פי הנחיותיה בכתב.

## האמור לעיל בסעיף זה, לא יחול לגבי מידע שהוא נחלת הכלל במועד החתימה על הסכם זה, או שנהיה לנחלת הכלל לאחר מכן, ובלבד שאם נהיה המידע לנחלת הכלל לאחר מועד החתימה על הסכם זה קרה הדבר שלא באמצעות נותן השירותים או מי מטעמו, במישרין או בעקיפין, במעשה או המחדל או על דרך ההסכמה שבשתיקה. חובת ההוכחה, כי מתקיימים יסודות סעיף זה תהא על נותן השירותים.

## האמור בסעיף זה, על כל סעיפי המשנה שבו, הנו מעיקרי ההסכם, והפרתו תיחשב כהפרה יסודית של ההסכם.

# הימנעות מניגוד עניינים

## נותן השירותים מצהיר, כי הוא ואנשי הצוות מטעמו אינם נמצאים במצב של ניגוד עניינים, במישרין או בעקיפין, לרבות ניגוד עניינים אישי, מקצועי או עסקי, בינו לבין המזמינה ו/או משרד התחבורה, והוא מתחייב להימנע מלגרום לכך או להימצא במצב בו הוא או פעולותיו, יעמדו בסתירה להתחייבויותיו על פי הסכם זה.

## בכל מקרה, מתחייב נותן השירותים להודיע למזמינה מיד עם היוודע לו, כי הוא ומי מאנשי הצוות מטעמו נמצא במצב של ניגוד עניינים כאמור ולהימנע מביצוע פעולה כלשהי ואו מתן שירותים כלשהם עד לקבלת הנחיות בעניין מנתיבי איילון.

## האמור בסעיף זה, על כל סעיפי המשנה שבו, הנו מעיקרי ההסכם, והפרתו תיחשב כהפרה יסודית של ההסכם.

# הסבת ההסכם

## נותן השירותים אינו רשאי להסב לאחר את ההסכם, או כל חלק ממנו, וכן אין הוא רשאי להעביר או להמחות או לשעבד או למשכן לאחר כל זכות או חובה לפי הסכם זה, לרבות זכות לכספים העשויים להגיע לו לפי ההסכם, אלא בהסכמת המזמינה לכך בכתב ומראש.

## נותן השירותים אינו רשאי למסור לאחר את ביצוע השירותים, כולם או מקצתם, אלא בהסכמת המזמינה לכך בכתב ומראש.

## מבלי לגרוע מן האמור בסעיפים 16.1 ו- 16.2 לעיל, העביר נותן השירותים את זכויותיו או חובותיו על פי הסכם זה, או מסר ביצוע השירותים, כולם או מקצתם, לאחר, ימשיך נותן השירותים לשאת באחריות המלאה להתחייבויות המוטלות עליו כלפי המזמינה על פי הסכם זה.

## המזמינה תהא רשאית להסב את זכויותיה וחובותיה למשרד התחבורה ו/או לכל גוף ממשלתי אחר ו/או גוף בשליטת מדינת ישראל ו/או לכל גוף אחר, ובכפוף לכך שזכויותיו של נותן השירותים לפי הסכם זה לא תפגענה.

# הפרות יסודיות

## הפר נותן השירותים את ההסכם בהפרה יסודית ו/או הפר את ההסכם בהפרה שאינה יסודית ולא תיקן את ההפרה בתוך 5 ימי עבודה ממועד דרישתה בכתב של המזמינה, תהיה רשאית המזמינה, לפי שיקול דעתה הבלעדי, לנקוט באחד או יותר מהאמצעים שיפורטו להלן, וזאת מבלי לגרום לפקיעתו של ההסכם:

### להפסיק מיידית, דרך קבע או באופן ארעי, את המשך מתן השירותים, כולם או חלקם;

### להחליף את נותן השירותים בנותן שירותים אחר על מנת להשלים את השירותים, דרך קבע או באופן ארעי;

### המזמינה תהא זכאית לגבות מאת נותן השירותים את הוצאותיה במקרים האמורים לעיל בתוספת הוצאות מנהליות בשיעור של 15% כולל מע"מ.

## למען הסר ספק, מוצהר בזאת, כי פעולת המזמינה על פי סעיף זה אינה מביאה את ההסכם לידי גמר ואינה משחררת את נותן השירותים מהתחייבויותיו על פי הסכם זה.

## מבלי לגרוע מן האמור, ובנוסף לאמור בסעיף 18.1 לעיל, תהא המזמינה רשאית, לפי שיקול דעתה הבלעדי, לבטל הסכם זה מיד, במלואו או בחלקו, על ידי מתן הודעה בכתב לנותן השירותים, ללא צורך במתן התראה כלשהי ומבלי שתחוייב בתשלום פיצוי כלשהו, וזאת מבלי לגרוע מכל סעד אחר או נוסף שיעמוד לזכותה, בקרות אחד מהמקרים הבאים:

### הפרה יסודית של ההסכם על ידי נותן השירותים;

### נותן השירותים נחשד בביצוע עבירה שיש עמה קלון;

### אם התברר לחברה בכל שלב שהוא כי קיימת מניעה חוקית כלשהי להמשך התקשרות עם נותן השירותים;

### אם התברר כי נותן השירותים הפר ו/או עומד להפר הוראות כל דין, בין אם הן קשורות בהסכם ובין אם לאו;

### נותן השירותים התרשל בביצוע התחייבויותיו על פי ההסכם ו/או הפר את חובת הנאמנות ו/או האחריות ו/או פעל תוך ניגוד עניינים להסכם;

### הוגשה כנגד נותן השירותים או על ידו בקשה לפירוק או בקשה להסדר עם נושיו או בקשה לפשיטת רגל;

### הוטל עיקול על רכוש של נותן השירותים ו/או על כספים המגיעים לנותן השירותים מהמזמינה והמוחזקים על ידי המזמינה והעיקול לא הוסר תוך 14 ימים.

# נציג המזמינה

## נציג המזמינה לצורך ביצוע הסכם זה הינו \_\_\_\_\_\_\_\_\_\_\_\_\_\_\_\_\_\_\_\_\_\_ ו/או מי שימונה במקומו ו/או מטעמו ו/או כממלא מקומו.

## המזמינה תהיה רשאית להחליף את נציגתה בכל עת וזאת בדרך של הודעה לנותן השירותים.

## למען הסר ספק, נציג המזמינה אינו מוסמך לשנות מתנאי הסכם זה, ולרבות שינוי שיהיה בו כדי לחייב את המזמינה בחיובים כספיים נוספים מעבר למפורט בסעיף 10 לעיל; כל שינוי בהסכם ייעשה אך ורק בהתאם לאמור בסעיף 20.2 להלן.

## נציג המזמינה יהיה רשאי להיכנס לכל מקום בו מתנהלת פעילות כלשהי הקשורה או הכרוכה במתן השירותים, להשתתף בכל פעולה הקשורה או הכרוכה בביצועו וכן יהיה זכאית נציג המזמינה לעיין בכל מסמך ולקבל לידיו כל מסמך וכל מידע הקשור או הכרוך במתן השירותים על ידי נותן השירותים.

# שונות

## **אי-אכיפה אינה פוגעת בזכויות**. אי-אכיפה של צד להסכם זה את זכויותיו אין משמעותה ויתור על זכויות כאמור או על הזכות לתבוע (לרבות אכיפה) בגין הפרתן, והיא לא תמנע אכיפה של הוראות הסכם זה לבקשת אותו צד במועד מאוחר יותר או בגין הפרה אחרת של ההסכם.

## **תיקון ההסכם ושינויו**. כל תיקון להסכם זה או שינויו ייעשו בכתב, חתום על ידי מורשי החתימה של הצדדים להסכם זה.

## **הסכם מבטל וממצה**. הסכם זה, הסכמים נלווים לו ומסמכים אחרים בין הצדדים שתאריכם כתאריך הסכם זה, מהווים את כלל הסכמת הצדדים והם מבטלים כל הסכם קודם וכל הסכמה קודמת, בין בכתב ובין בעל-פה, בין הצדדים בעניינים נשוא הסכם זה.

## **סמכות מקומית**. כל עניין הנוגע להסכם זה יידון אך ורק בבתי המשפט המוסמכים של העיר תל אביב-יפו בלבד.

## **תנאי מתלה**. הסכם זה ייכנס לתוקפו במועד חתימתו על ידי אחרון מורשי החתימה של המזמינה.

# כתובות הצדדים ומשלוח הודעות

## הודעות בקשר להסכם זה תשלחנה בדואר רשום או בפקסימיליה או בדוא"ל או תימסרנה ביד, על פי מעני הצדדים הנקובים לעיל במבוא להסכם זה, ויראו כל הודעה כאילו התקבלה במועדים הבאים: יום אחד לאחר מועד מסירתה, אם נמסרה ביד; יום אחד לאחר מועד שיגורה כנגד אישור משלוח, אם שוגרה בפקסימיליה; במועד פתיחתה על ידי הנמען, אם שוגרה בדוא"ל; או עם חלוף 7 ימים מהמועד בו נמסרה למשלוח, אם נשלחה בדואר רשום.

## לכל צד שמורה הזכות, בהודעה שתימסר לפי הוראות סעיף זה, לשנות את כתובתו ואת הכתובת למשלוח העתקים שבהסכם זה.

**ולראיה באו הצדדים על החתום:**

|  |  |
| --- | --- |
| \_\_\_\_\_\_\_\_\_\_\_\_\_\_\_\_\_\_  חברת נתיבי איילון בע"מ | \_\_\_\_\_\_\_\_\_\_\_\_\_\_\_\_\_\_\_\_  נותן השירותים |

**נספח א'**

**מפרט השירותים**

### השירותים הנדרשים כוללים, בין היתר, את השירותים הבאים:

#### אספקת תווי שי ע"ג כרטיס טעון בערך כספי נקוב וסופי אשר יקבע בהתאם לשיקול דעתה הבלעדי של נתיבי איילון;

#### הסכום הנקוב בתו השי יהא סכום הכולל מע"מ;

#### הסכום הנקוב בתו השי יהיה אחיד לגבי כל העוסקים המנויים בו;

#### תוקפו של תו השי לא יפחת מ-5 שנים מיום הנפקתו, זאת בהתאם לחוק הגנת הצרכן (תיקון מס' 36), התשע"ד–2014;

#### תתאפשר רכישת טובין ושירותים במגוון בתי עסק באמצעות תו השי, כגון: מזון שתייה ומוצרי מכולת, הלבשה, הנעלה, מוצרי ספורט, מוצרים לבית , ספרים, תרבות;

#### יתאפשר ניצול ערכו הכספי המלא של תו השי במעמד רכישה לפי למחירי מבצע בבתי העסק השונים;

#### תווי השי יסופקו למשרדי החברה תוך 10 ימי עסקים ממועד הוצאת ההזמנה לספק ע"י החברה.

#### מובהר בזאת, כי בשים לב למהות השירותים, אופיים וחשיבותם, אין בתיאור השירותים כאמור בסעיף זה לעיל כדי להוות רשימה סגורה ביחס לשירותים הנדרשים והחברה שומרת לעצמה את הזכות להזמין מספקי המסגרת שירותים נוספים אשר יידרשו לה, הקשורים והנדרשים מעצם טבעם וטיבם לשירותים עצמם ו/או לשירותים הנמצאים בתחום עיסוקו ומומחיותו של ספק המסגרת.

**נספח ב'**

**מסמכי המכרז והצעת נותן השירותים**

**נספח ג'**

לכבוד

חברת נתיבי איילון בע"מ

הנדון: **התחייבות נותן השירותים לשמירת סודיות**

אני/ו הח"מ, \_\_\_\_\_\_\_\_\_\_\_\_\_\_\_\_\_\_\_\_, ת.ז./ח.פ./ע.מ. \_\_\_\_\_\_\_\_\_\_\_\_\_ , מצהיר/ים בזאת כלפי חברת נתיבי איילון בע"מ (להלן: "**נתיבי איילון"**), כי ידוע לי שלצורך תפקידי/נו באספקת כרטיסי שי לעובדים בחגי ישראל ובמועדים נוספים (להלן: "**השירותים**"), ייחשף בפני/נו ו/או יגיע לידיעתי/נו מידע של נתיבי איילון, וכי ידוע לי/נו כי המידע הינו נכס מנכסיהם העיקריים והחיוניים ביותר של נתיבי איילון, לפי העניין.

בכתב התחייבות זה, המונח "**מידע**" משמעו, כל מידע וכל נתון על נתיבי איילון ו/או בקשר אליה ו/או המצוי במשרדיה ו/או הקשור בה ו/או בפרויקטיה ו/או בלקוחותיה ו/או בעובדיה ו/או בצדדים שלישיים עמם מצויה נתיבי איילון בקשרים עסקיים או אחרים, לרבות כל מידע הקשור בעסקי נתיבי איילון, לרבות ומבלי לגרוע מכלליות האמור מסמכים ו/או מאגרי מידע ו/או תוכנות מחשב ו/או נוסחאות ו/או רעיונות ו/או תוכניות עסקיות ו/או דו"חות ו/או אומדנים ו/או כתבי כמויות ו/או חישובים ו/או מסמכים, והכל בכל מדיה שהיא, בין בכתב בין בעל-פה ובין במדיה מגנטית או אופטית או בכל דרך אחרת, ולמעט מידע שהינו נגיש ופתוח לעיון הציבור.

**לפיכך אני/ו מצהיר/ים ומתחייב/ים כלפי נתיבי איילון כדלקמן:**

# לשמור בסודיות מוחלטת ולא לגלות ו/או להעביר, במישרין או בעקיפין, לכל אדם ו/או גוף כלשהו, לרבות עובדי נתיבי איילון, שהמידע אינו נחוץ להם לצורך מילוי תפקידם, כל מידע אשר הגיע ו/או יגיע לרשותי/נו בעל-פה, בכתב ו/או בכל צורה ו/או בכל מדיה אחרת, במסגרת ביצוע תפקידי/נו ומתן השירותים, בין במישרין או בעקיפין, לרבות מידע שנוצר על ידי/נו ו/או מידע שהגיע לידי/נו מאחרים הקשורים במישרין או בעקיפין לנתיבי איילון.

# לא למסור ו/או להעביר, במישרין או בעקיפין, לכל אדם ו/או גוף כלשהו, חומר, מסמך, דיסקט ו/או מידע, כהגדרתו לעיל, ולא לעשות, במישרין או בעקיפין, כל שימוש במידע, כולו או מקצתו, לרבות שכפול, ייצור, מכירה, העברה, הפצה, שינוי, העתקה ו/או חיקוי, למעט שימוש הנדרש לצורך ביצוע תפקידי/נו ומתן השירותים, בהסכמת נתיבי איילון, ולטובתה בלבד.

# למסור לנתיבי איילון, כל חומר ו/או מידע שיימצא ברשותי/נו ו/או בשליטתי/נו, הקשור לביצוע תפקידי/נו ולמתן השירותים ו/או שנוצר במהלך ביצוע תפקידי/נו ומתן השירותים, מייד עם דרישתה הראשונה של נתיבי איילון, וכן בכל מקרה של סיום תפקידי/נו, ובלא קשר לסיבת סיום תפקידי/נו כאמור, וזאת מיד עם מתן הודעה בדבר סיום תפקידי. אם וככל שתינתן הסכמת נתיבי איילון, מראש ובכתב, לייצור עותקים מן המידע, אזי, אני/נו מתחייב/ים להשיב לנתיבי איילון גם כל עותק כאמור או, בהתאם להנחיות נתיבי איילון, להשמיד/לגרוס את כל העותקים שיהיו מצויים ברשותי/נו, מיד עם דרישתה הראשונה של נתיבי איילון.

# אני/נו מודע/ים לכך שהפרת התחייבויותיי/נו על פי כתב התחייבות זה, או חלק מהן, עלולה לגרום לנתיבי איילון ו/או לגופים הקשורים בה, נזקים חמורים ביותר ובלתי הפיכים אשר פיצוי כספי לא יהווה תרופה וסעד נאות להם, ולפיכך אני/נו מסכים כי נתיבי איילון תהיה זכאית, במקרה של הפרת איזו מהתחייבויותיי/נו על פי כתב התחייבות זה, לבקש מבית משפט מוסמך להוציא נגדי/נו צו מניעה זמני ו/או צווים אחרים במטרה למנוע ו/או להפסיק את ההפרה.

# מבלי לגרוע מן האמור לעיל, אני/נו מתחייב/ים לפצות ולשפות את נתיבי איילון בגין כל נזק שייגרם לה או לחברות קשורות בה, לרבות הפסד ו/או פגיעה במוניטין כתוצאה מהפרת איזו מהתחייבויותיי/נו על פי כתב התחייבות זה, וזאת בנוסף לזכותה לנקוט כנגדי בצעדים משפטיים על פי כל דין. בנוסף, הנני/ו מתחייב/ים כי במידה ואפר/נפר הוראה מהוראות כתב התחייבות זה אשיב/נשיב לנתיבי איילון כל סכום שקיבלתי/נו, אם וככל שאקבל/נקבל, בגין ביצוע תפקידי.

# ידוע לי/נו כי המידע או חלקו מהווה מידע המוגן במסגרת חוק הגנת הפרטיות, תשמ"א - 1981, וכי הפרת איזו מההתחייבויות על פי כתב התחייבות זה עלולה להוות הפרה של הוראות החוק הנ"ל.

# אם אדרש/נידרש מכוח חובה שבדין להציג את המידע בפני צד ג' כלשהו, אני/ו מתחייב/ים לטעון לחסיון, וכן מתחייב/ים להודיע לנתיבי איילון על קבלת דרישה כאמור, מיד עם קבלתה, על מנת שיהיה בידיה לטעון כנגד מסירת המידע.

# ידוע לי/נו, כי התחייבויותיי/נו על פי כתב התחייבות זה אינן גורעות מתחולת כל דין והן בלתי הדירות ואינן מוגבלת בזמן, והן תעמודנה בתוקפן בכל עת ממועד חתימת כתב התחייבות זה ואילך, ובכלל זה אף לאחר סיום ביצוע תפקידי/נו, מכל סיבה שהיא.

# מבלי לגרוע מהאמור לעיל, ידוע לי/נו כי התחייבותי/נו כאמור בכתב התחייבות זה הנן מעיקרי ההתקשרות שביני/נו לבין נתיבי איילון, וכי במקרה של הפרת התחייבותי/נו לפי כתב התחייבות זה תחשב כהפרה יסודית של ההתקשרות שביני/נו לבין נתיבי איילון.

# סמכות השיפוט ביחס לכתב התחייבות זה תהיה נתונה לבתי המשפט המוסמכים בעיר תל אביב-יפו בלבד.

# ולראייה באתי/באנו על החתום:

|  |  |
| --- | --- |
| תאריך: | \_\_\_\_\_\_\_\_\_\_\_\_\_\_\_\_\_\_\_\_\_\_ |
| שם: | \_\_\_\_\_\_\_\_\_\_\_\_\_\_\_\_\_\_\_\_\_\_ |
| ת.ז./ח.פ. | \_\_\_\_\_\_\_\_\_\_\_\_\_\_\_\_\_\_\_\_\_\_ |
| חתימה: | \_\_\_\_\_\_\_\_\_\_\_\_\_\_\_\_\_\_\_\_\_\_ |

**נספח ד'נספח ד'**

**טופס היעדר תביעות**

תאריך: \_\_\_\_\_\_\_\_

**לכבוד**

**חברת נתיבי איילון בע"מ**

**א.ג.נ.,**

**הנדון: הצהרה על העדר תביעות וכתב ויתור**

אני החתום מטה, \_\_\_\_\_\_\_\_\_\_\_\_\_\_\_\_\_\_, נותן שירותים לפי הסכם מס' \_\_\_\_\_\_\_\_\_ (להלן: "**ההסכם**"), מצהיר בזה כלפיכם, כי בכפוף לתשלום סך של \_\_\_\_\_\_\_\_\_\_\_\_ ש"ח בתוספת מע"מ, כמפורט בחשבון סופי ואחרון עבור התמורה המגיעה לי בגין ו/או בקשר עם מתן השירותים, אין לי ולא תהיינה לי כל טענה ו/או דרישה ו/או תביעה מכל מין וסוג שהוא כלפיכם ו/או כלפי מי מטעמכם, בגין או בקשר עם מתן השירותים נשוא ההסכם. הריני לאשר בזה כי הסכום הנ"ל מהווה תמורה מלאה, סופית ומוחלטת לה אני זכאי בגין כל האמור.

לראייה באתי על החתום מרצוני הטוב והחופשי ללא כל לחץ וכפיה ולאחר שהובהר לי תוכנו של מסמך זה והשלכותיו.

מסמך זה נחתם כדין, על ידי, בשמי ובשם כל מי שפעל עבורי או מטעמי במתן השירותים ובביצוע העבודה.

\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_

תאריך הספק

(שם, חתימה וחותמת)

**נספח ה'**

**אישור עריכת ביטוח**

תאריך: \_\_\_\_\_\_\_\_

לכבוד

חברת נתיבי איילון בע"מ

שד' נים 2

ראשון לציון

(להלן : "**נתיבי איילון**")

א.ג.נ.,

# הנדון: אישור קיום פוליסות ביטוח - הסכם שנחתם ביניכם ובין \_\_\_\_\_\_\_\_\_\_\_\_\_ (להלן: "נותן השירותים") לאספקת כרטיסי שי לעובדים בחגי ישראל ובמועדים נוספים (להלן: "ההסכם")

הננו מתכבדים לאשר בזאת כי חברתנו הוציאה פוליסות ביטוח על שם נותן השירותים לתקופה מיום \_\_\_\_\_\_\_\_\_\_\_ עד ליום \_\_\_\_\_\_\_\_\_\_ (להלן: "**תקופת הביטוח**") בכל הקשור בשירותים על פי ההסכם.

אנו מאשרים שהיקף הכיסוי הניתן על פי הפוליסות בכפוף לאמור להלן אינו נופל מהכיסוי הניתן על פי נוסח הפוליסות הידוע כ"ביט" מהדורת 2013 או נוסח מאוחר יותר המחליף את תנאי "ביט" מהדורת 2013. ביחס ל"**אחריות מקצועית**" היקף הכיסוי אינו נופל מהאמור בסעיף 1 להלן.

1. **ביטוח אחריות מקצועית**, לכיסוי חבותו המקצועית על פי דין של נותן השירותים ביחס להתחייבויותיו על פי ההסכם הנדון.

בגבול אחריות ע"ס 1,000,000 ₪ (במילים: מיליון שקלים חדשים) לאירוע ובמצטבר לתקופת הביטוח.

הביטוח על פי הפוליסה אינו כולל כל הגבלה ביחס להפרת זכויות פרט (Personal Injury), אובדן מסמכים, חריגה מסמכות שנעשתה בתום לב, מעשה במתכוון, מעשה מרמה ו/או אי יושר של מי מעובדי נותן השירותים, אובדן השימוש ו/או עיכוב ו/או נזק תוצאתי כלשהו עקב מקרה ביטוח מכוסה.

הכיסוי על פי הפוליסה יורחב לכלול כמבוטח נוסף את נתיבי איילון בגין חבותה כמזמין העבודה בכל הנובע מפעולותיו של נותן השירותים והבאים מטעמו וזאת מבלי לגרוע מחבות נותן השירותים כלפי נתיבי איילון, בכפוף לסעיף אחריות צולבת לפיו ייחשב הביטוח כאילו נערך בנפרד עבור כל אחד מיחידי המבוטח.

הביטוח כולל מועד למפרע שאינו מאוחר ממועד תחילת ביצוע העבודות על ידי נותן השירותים. כן כולל הביטוח הרחבת "חבות צולבת" ותקופת גילוי בת שישה (6) חודשים ביחס לתביעות הנובעות מביצוע העבודות נשוא החוזה הנדון וזאת אם פוליסה זו לא תחודש מכל סיבה שהיא.

2. **ביטוח אחריות מעבידים**, לכיסוי חבות נותן השירותים, על פי פקודת הנזיקין (נוסח חדש) וחוק האחריות למוצרים פגומים תש"ם-1980, כלפי עובדיו בגבול אחריות ע"ס 20,000,000 ₪ (ובמילים: עשרים מיליון שקלים חדשים) לעובד אחד, לאירוע ובמצטבר לתקופת הביטוח. הביטוח על פי הפוליסה אינו כולל כל הגבלה ביחס לימי ו/או לשעות עבודה, קבלני משנה ועובדיהם היה ויחשבו למי מעובדי נותן השירותים.

הביטוח יורחב לשפות את נתיבי איילון היה ונטען לעניין מקרה ביטוח כלשהו כי הם נושאים בחובות מעביד כלשהם ו/או באחריות שילוחית כלפי מי מעובדי נותן השירותים.

3. **ביטוח אחריות כלפי צד שלישי** בגין חבות נותן השירותים על פי דין לכל פגיעה או נזק שייגרמו לגופו ו/או רכושו של כל אדם ו/או גוף משפטי ומבלי לגרוע מכלליות האמור לרבות לנתיבי איילון, עובדיה מנהליה והבאים מטעמם, בגבול אחריות ע"ס 2,000,000 ₪ (ובמילים: שני מיליון שקלים חדשים) למקרה ובמצטבר לתקופת הביטוח.

הביטוח על פי הפוליסה אינו כולל כל הגבלה ביחס לחבות הנובעת מאש, התפוצצות, בהלה, מכשירי הרמה, פריקה, טעינה, מתקנים סניטריים פגומים, הרעלה, חבות בגין וכלפי קבלנים, קבלני משנה ועובדיהם, כל דבר מזיק במאכל או במשקה, שביתה והשבתה וכן תביעות תחלוף מצד המוסד לביטוח לאומי.

הביטוח יורחב לשפות את נתיבי איילון בגין אחריותה למעשי ו/או מחדלי נותן השירותים והבאים מטעמו וזאת בכפוף לסעיף אחריות צולבת לפיו יחשב הביטוח כאילו נערך בנפרד עבור כל אחד מיחידי המבוטח.

הפרה כלשהי בתום לב של תנאי מתנאי הפוליסות הנ"ל על ידי נותן השירותים אינה מהווה עילה לדחיית חבות כלפי נתיבי איילון.

הפוליסות תכלולנה תנאי מפורש על פיו הינן קודמות לכל ביטוח אשר נערך על ידי נתיבי איילון ואנו מוותרים על כל טענה ו/או דרישה בדבר שיתוף ביטוחי נתיבי איילון ועל זכות שיבוב כלפי נתיבי איילון, עובדיה מנהליה והבאים מטעמם. כמו-כן, הננו לאשר כי הפרמיות וההשתתפויות העצמיות בפוליסות חלות על נותן השירותים בלבד.

כמו כן אנו מתחייבים שהכיסוי על פי הפוליסות לא יבוטל ולא יחול בו שינוי לרעה, אלא אם תימסר הודעה כתובה בדואר רשום לידי נתיבי איילון לפחות שישים (60) ימים מראש.

**\_\_\_\_\_\_\_\_\_\_\_\_\_\_\_\_**

**(חתימת המבטח)**

**\_\_\_\_\_\_\_\_\_\_\_\_\_\_\_\_**

**(חותמת המבטח)**

**\_\_\_\_\_\_\_\_\_\_\_\_\_\_\_\_**

**(שם החותם)**

**\_\_\_\_\_\_\_\_\_\_\_\_\_\_\_\_**

**(תפקיד החותם)**

**נספח ו'**

**הזמנות עבודה שיוזמנו מנותן השירותים על ידי נתיבי איילון**